b'\n_START_ARTICLE_\nKechri\xc3\xa9s\n_START_SECTION_\nAntiikin aikainen satama\n_START_PARAGRAPH_\nAntiikin Kenkhreai oli Korintin satamakaupunki. Se sijaitsi Korintin kannaksen it\xc3\xa4puolella ja palveli Saroninlahden ja Egeanmeren puoleista merenkulkua, siin\xc3\xa4 miss\xc3\xa4 Korintin toinen satama Lekhaion nykyisen Archa\xc3\xado Lim\xc3\xa1nin kyl\xc3\xa4n paikalla sijaitsi kannaksen l\xc3\xa4nsipuolella eli Korintinlahden puolella. Kenkhreai sijaitsi noin 10 kilometri\xc3\xa4 it\xc3\xa4kaakkoon nykyisen Archa\xc3\xada K\xc3\xb3rinthoksen kyl\xc3\xa4n paikalla sijainneesta antiikin Korintista. Paikka on noin kahdeksan kilometri\xc3\xa4 kaakkoon nykyisest\xc3\xa4 K\xc3\xb3rinthoksen kaupungista._NEWLINE_Kenkhreai oli merkitt\xc3\xa4v\xc3\xa4 satama todenn\xc3\xa4k\xc3\xb6isesti viimeist\xc3\xa4\xc3\xa4n arkaaiselta kaudelta l\xc3\xa4htien. My\xc3\xb6hemmin se kukoisti erityisesti roomalaisella ajalla. Kenkhreaissa oli jo varhain ensimm\xc3\xa4isell\xc3\xa4 vuosisadalla varhaiskristillinen seurakunta. Roomalaiskirjeess\xc3\xa4 mainitaan Kenkhreain seurakunnan palvelija Foibe. Kaupunki k\xc3\xa4rsi suuria vaurioita maanj\xc3\xa4ristyksiss\xc3\xa4 vuosina 365 ja 375 jaa., mutta toimi satamana pitk\xc3\xa4\xc3\xa4n t\xc3\xa4m\xc3\xa4n j\xc3\xa4lkeenkin._NEWLINE_Kenkhreaissa on noin 500 metri\xc3\xa4 pitk\xc3\xa4 ranta ja lahti sek\xc3\xa4 niemeke, jossa satama aallonmurtajineen on sijainnut. Allonmurtajia oli kaksi, koillisosassa sijainnut etel\xc3\xa4suuntainen allonmurtaja ja lounaisosassa sijainnut it\xc3\xa4suuntainen aallonmurtaja. Erilaisia varasto- yms. rakennuksia on ollut ainakin 200 metrin matkalla._NEWLINE_Satamarakenteiden lis\xc3\xa4ksi arkeologisella alueella on Isikselle omistetun temppelin rauniot. Temppeli sijaitsi aivan merenrannassa ja siin\xc3\xa4 oli apsis, mosaiikkilattiat ja suihkul\xc3\xa4hde. Apuleiuksen teoksessa Kultainen aasi Kenkhreai esiintyy paikkana, jossa p\xc3\xa4\xc3\xa4henkil\xc3\xb6 tulee Isiksen uskoon \xc3\xb6isell\xc3\xa4 rannalla sek\xc3\xa4 osallistuu t\xc3\xa4m\xc3\xa4n juhlaan, mik\xc3\xa4 saattaa viitata samaan paikkaan. My\xc3\xb6hemmin temppelin paikalle rakennettiin varhaiskristillinen kirkko, joka kukoisti viel\xc3\xa4 500-luvulla._NEWLINE_Arkeologisella alueella on my\xc3\xb6s toisen, mahdollisesti Afroditelle omistetun pyh\xc3\xa4k\xc3\xb6n j\xc3\xa4\xc3\xa4nteet. Alueelta on l\xc3\xb6ydetty my\xc3\xb6s lukuisia roomalaisaikaisia hautoja. Osa alueen raunioista on nykyisin meren peitt\xc3\xa4mi\xc3\xa4.'